Drukgroep eis polisiehoof, LUR se koppe oor geweld‘n Weermaglid op patrollie op die Kaapse Vlakte. (Foto: Phando Jikele/ANA) Die burgerregtegroep Sanco eis die onmiddellike afdanking van die minister van polisie, Bheki Cele, asook die LUR vir gemeenskapsveiligheid in die Wes-Kaap, Albert Fritz. “Die Kaapse Vlakte bly ŉ oorlogsone met onskuldiges wat sterf en gemeenskappe wat vernietig word,” het Thando Dedezana, woordvoerder van Sanco, Woensdag in ŉ verklaring gesê. Die organisasie het gesê Cele en Fritz, as die verantwoordbare politici, moet nou die gevolge dra van hulle mislukking om van bendes en misdaad ontslae te raak en uit hulle onderskeie poste verwyder word. “Die slegte plan om die weermag as ŉ vinnige oplossing in die Wes-Kaap te gebruik het geen noemenswaardige uitwerking op of verbetering van die veiligheid van inwoners gehad nie. “Provinsiale forensiese data wys dat daar net die afgelope naweek 47 moorde in Kaapstad was. “Gemeenskappe sê dat misdadigers nou ander maniere vind om hulle bedrywighede onverstoord voort te sit, selfs al is die weermag ontplooi. Selfs meer frustrerend is dat diegene wat in hegtenis geneem word, kort daarna weer op vrye voet is,” het Dedezana gesê. Die organisasie het sy stelling herhaal dat die sosio-ekonomiese probleme van groot getalle Wes-Kaapse inwoners bydra daartoe dat mense ŉ toevlug in bendes en misdaad vind. “Hulle alledaagse werklikheid benodig ŉ holistiese sosio-ekonomiese aanslag, pleks van hardhandige, drakoniese maatreëls wat aan die donker dae van apartheid herinner.”